钦定古今图书集成/明伦汇编/宫闱典/第071卷 > 《上皇太子元圃园讲颂启》同前
## 钦定古今图书集成/明伦汇编/宫闱典/第071卷 > 《上皇太子元圃园讲颂启》同前

窃以《舜韶》始唱，灵仪自舞，陈律才暄，风心竞萼。轻禽
短叶，尚识音光，沐善欢心，宁忘舞抃？伏惟殿下体高
元赜，养道春禁，牢笼文圃，渔猎义河，注意龙宫，研心
宝印，云聚生什之材，并命应王之疋，探机析理，怡然
不倦，朱华景月，讵此忘罢。属素藏晚节，元英初气，霜
竹浮阴，风梧散叶，从容雅论，实会宸衷。纲经生多幸，
属此休世，踌躇奉渥，得备磐藩。而黏蝇未拔，迷象不羁，宝没醉衣，珠沉勇额，得闻胜善，宁忘歌咏？谨上《元
圃园讲颂》一首，文惭绮发，思阙雕英，徒怀舞蹈之心，
终愧清风之藻。冒昧呈闻，追深赧汗。谨启。